Debat oor faktuur vir trougaste wat nie opdaag nieDie faktuur wat Doug Simmons op sosiale media gedeel het Moet gaste betaal as hulle versuim om by ŉ onthaal op te daag? Een egpaar van Chicago in die VSA meen hulle moet beslis opdok. Doug en Dedra Simmons het internasionaal opslae gemaak ná ŉ plasing op sosiale media van ŉ faktuur vir gaste wat nie vir die onthaal by hul troue opgedaag het nie. ŉ Debat is ontketen oor die faktuur – met sommige wat hulle daaroor geloof het en ander wat hulle skerp veroordeel. Die Simmons-egpaar het onlangs trou aan mekaar beloof by die Royalton Negril Resort and Spa in Jamaika en hulle moes vooraf vir elke sitplek betaal. Alhoewel 109 mense genooi is, het slegs 101 opgedaag. Ná herhaaldelike RSVP’s wat uitgestuur is, het dié agt gaste nie vir die egpaar in kennis gestel dat hulle nie die geleentheid kan bywoon nie. Die egpaar het reeds sowat $120 (ongeveer R1 700) per persoon betaal vir die ongebruikte plekke. “As daai agt mense gesê het, ‘Doug, Dedra, ons kan dit nie maak nie’, dan sou ons begrip gehad het daarvoor en dit sou nie ŉ probleem gewees het nie,” het Doug gesê. Toe die paartjie terugkeer huis toe, het Doug ŉ faktuur vir die koste van twee sitplekke opgestel en dit op sosiale media gedeel. “Ons was nooit van voornemens om dit uit te stuur nie. Dis erger om dit net te wys.” Die faktuur, “No Call, No Show Guest”, verduidelik: “Omdat jy ons nie gebel of in kennis gestel het dat jy nie die geleentheid kan bywoon nie, is hierdie bedrag wat jy ons skuld vir die sitplekke wat ons moes betaal.” Doug en Dedra bedryf elkeen ŉ klein onderneming en sê hulle word van oor die wêreld heen ondersteun. Maar sommige mense was glad nie beïndruk nie. “Hulle het gesê dis hoe arm mense optree,” het Dedra bygevoeg. “Hulle reken ons moes nie ŉ troue gehou het as ons dit nie kon bekostig nie. Hulle beskryf dit as smaakloos en stylloos.” Die pasgetroudes sê egter dit gaan glad nie oor die geld nie – alles is reeds betaal. Die faktuur was eintlik net om ŉ boodskap uit te stuur, omdat hulle seergemaak gevoel het deur gaste wat nie opgedaag het vir hul droomtroue nie. “Ons sou hulle die voordeel van die twyfel gee as hulle ons gekontak het, maar die feit dat jy nie eers moeite gedoen het om ons te laat weet nie … Ek wou hê dit moet ŉ bietjie opvoeding wees,” het Doug verduidelik. Die egpaar het vier keer vir gaste gevra om te bevestig dat hulle wel die geleentheid sal kan bywoon. DON'T BE OFFENDED WHEN I SEND THIS #INVOICE TO YOU. IT'S GONNA LOOK SOMETHING LIKE THIS. I'LL BE SENDING IT VIA EMAIL… Posted by Septimbur Petty on Monday, August 23, 2021